Sporočilo za javnost:

ITR v imenu občin in nevladnih organizacij pristojna ministra poziva k ureditvi nevzdržnih razmer glede gensko spremenjenih rastlin v Sloveniji


Ljubljana, 21.2.2008

Včeraj je Inštitut za trajnostni razvoj (ITR) v imenu 70 slovenskih občin in 20 nevladnih organizacij pozval pristojna ministra, da poskrbita za red na področju problematike gojenja gensko spremenjenih (GS) rastlin v Sloveniji. Pozivu je se pridružilo tudi mednarodno združenje Greenpeace, ki v času slovenskega predsedovanja pri nas budno spremlja tudi področje GSO.

ITR je na okoljskega ministra Janeza Podobnika naslovil ponovno zahtevo za uvedbo moratorija na gojenje GS-koruze MON810, ki je edina na sortno listo EU vpisana GS rastlina in bi jo tako bilo teoretično možno gojiti pri nas. Opozorili so, da je v okviru nacionalne kampanje »Brez GSO!« do konca lanskega leta že tretjina slovenskih občin sprejela izjavo, v kateri občine ne izražajo le svojega nasprotovanja gojenju GS rastlin, temveč od pristojnih politikov zahtevajo tudi ustrezno ukrepanje. 

Kmetijskega ministra Iztoka Jarca pa so pozvali, naj že pripravljeni zakon o gojenju GS rastlin brez odlašanja vloži v parlamentarni postopek.

Po mnenju ITR je sedanje stanje nevzdržno, saj odsotnost zakonodajne ureditve ogroža integriteto slovenskih kmetov in interese potrošnikov. Ker je sezona setve pred vrati, je edini sprejemljiv ukrep takojšnja uvedba moratorija do uveljavitve zakona, saj bi postopek sprejemanja zakona lahko trajal še vse do konca leta.

Obenem na ITR opozarjajo, da so nedavne navedbe v medijih, povzete po izjavah glavnega inšpektorja za kmetijstvo Matjaža Kočarja, zavajajoče. NI namreč res, da »zakon (o gojenju GS rastlin) ne bo posegal v to, kaj se sme in česa ne«, in da »tukaj ne moremo delovati proti temu, kar nam Evropa nalaga«. Zakon bo namreč določal natanko to, kaj se pri nas glede gojenja GS rastlin sme in česa ne, Slovenija pa ima seveda tudi možnosti, da na osnovi argumentov omeji ali prepove gojenje določenih v EU sicer odobrenih GS rastlin. To je storilo že več držav članic, med zadnjimi tudi Francija.

Enake zadržke do GSO ima vedno več kmetijskih ministrov, kar je jasno razvidno tudi iz rezultatov nedavnega glasovanja o novih sortah GS rastlin na Svetu za kmetijstvo z dne 18.2.2008. Vse to dopolnjuje tudi izjava komisarja za okolje pri Evropski komisiji, Stavrosa Dimasa, ki je koncem prejšnjega leta napovedal zavrnitev avtorizacije dveh vrst GS BT koruze. 

Glede na navedena dejstva in glede na to, da je objava o ugotovitvah Kmetijskega inšpektorata v javnosti že povzročila vznemirjenje, ITR in Greenpeace pričakujeta, da bosta pristojna ministra nemudoma ukrepala.

Viri informacij na spletu:

Pismo 1 / okoljskemu ministru Podobniku 20.2.2008
Pismo 2 / kmetijskemu ministru Jarcu 20.2.2008
O kampanji »Brez GSO«: 

Seznam občin – podpisnic izjave »Brez GSO!«: http://www.itr.si/nvo-portal/gso/mapa/aktualno
Izjava »Nočemo genske tehnologije na naših poljih!«: http://www.itr.si/nvo-portal/gso/mapa/gradivo
Interaktivni zemljevid z občinami »brez GSO«: http://www.geopedia.si/#T190_b4_x481687_y105435_s9
